คลังดันประชาพิจารณ์จ้างประกันคุมค่ายาข้าราชการ
คลังเดินหน้าศึกษาให้ประกันดูแลค่ารักษาข้าราชการ เตรียมเปิดประชาพิจารณ์ ฟังความเห็นทุกฝ่าย
21 ก.พ. 2560

คลังเดินหน้าศึกษาให้ประกันดูแลค่ารักษาข้าราชการ เตรียมเปิดประชาพิจารณ์ ฟังความเห็นทุกฝ่าย
นายสมชัย สัจจพงษ์ ปลัดกระทรวงการคลัง เปิดเผยว่า กระทรวงการคลังยังเดินหน้าศึกษาให้บริษัทประกันเอกชนเข้ามาบริหารค่ารักษาพยาบาลข้าราชการอยู่ต่อเนื่อง ไม่ได้หยุดหรือล้มเลิก โดยขณะนี้ได้นำข้อเสนอจากฝ่ายต่างๆ โดยเฉพาะข้อเสนอของหมอที่ระบุว่า หากให้บริษัทประกันเข้ามาบริหารจะทำให้โรงพยาบาลของรัฐขาดทุนจนไม่สามารถดำเนินการได้ต่อไปว่าเป็นจริงหรือไม่
ทั้งนี้ หลังจากที่ได้ข้อสรุปแล้ว กระทรวงการคลังจะมีการเปิดประชาพิจารณ์ให้ทุกฝ่ายที่เกี่ยวข้องได้แสดงความคิดเห็น เพราะเห็นว่าเรื่องนี้เป็นประโยชน์ในการดูแล ไม่ให้ค่ารักษาพยาบาลสูงเกินไป ปัจจุบันใช้งบสูงกว่า 6 หมื่นล้านบาท และพบว่าการรักษายังมีช่องรั่วไหลที่สามารถแก้ไขและประหยัดเงินภาษีได้
นายสมชัย กล่าวว่า ระหว่างนี้กรมบัญชีกลางจะดำเนินการออกบัตรอิเล็กทรอนิกส์ประจำตัวข้าราชการเพื่อใช้ยื่นในการเข้ารับการรักษาทุกครั้ง ซึ่งจะทำให้การทุจริตในการรักษาทำได้ยากขึ้น เช่น การเวียนเทียนเพื่อขอยาแพงๆ จำนวนมาก เพื่อนำไปขายต่อ จะทำได้ไม่ง่ายเหมือนที่ผ่านมา ซึ่งขณะนี้กรมบัญชีกลางอยู่ระหว่างการเตรียมพร้อมระบบอยู่ และไม่กระทบกับสิทธิรักษาพยาบาลที่มีอยู่เดิม
นอกจากนี้ ในวันที่ 27 ก.พ.นี้ จะมีการเปิดงานแก้ไขหนี้นอกระบบครั้งใหญ่ของประเทศ โดยได้รับความร่วมมือจากสำนักงานตำรวจแห่งชาติ (สตช.) จับกุมกับเจ้าหนี้นอกระบบ เป็นการกดดันให้ เจ้าหนี้นอกระบบเข้ามาอยู่ในระบบ มาจดตั้งเป็นพิโกไฟแนนซ์ที่ขณะนี้มีผู้ยื่นสมัครมากว่า 100 ราย และกระทรวงการคลังเร่งอนุมัติ เพื่อที่จะได้แจกใบอนุญาตประกอบกิจการในวันเปิดงาน รวมทั้งให้ธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) ร่วมปล่อยกู้ด้วย